Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan mukainen tuote-eritelmän muun kuin vähäisen muutoksen hyväksymistä koskevan hakemuksen julkaiseminen

(2020/C 383/09)

Tämä julkaiseminen antaa oikeuden vastustaa muutoshakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

SUOJATUN ALKUPERÄNIMITYKSEN TAI SUOJATUN MAANTIETEELLISEN MERKINNÄN TUOTE-ERITELMÄN MUUN KUIN VÄHÄISEN MUUTOKSEN HYVÄKSYMISTÄ KOSKEVA HAKEMUS

Asetuksen (EU) N:o 1151/2012 53 artiklan 2 kohdan ensimmäisen alakohdan mukainen muutoksen hyväksymistä koskeva hakemus.

”ΠΑΤΑΤΑ ΝΑΞΟΥ” (PATATA NAXOU)

EU-nro: PGI-GR-0708-AM01 – 14.11.2019

SAN ( ) SMM ( X )

1. Hakijaryhmä ja oikeutettu etu

ΠΑΤΑΤΑ ΝΑΞΟΥ ‐ PERUNOIDEN EPÄVIRALLINEN TUOTTAJA- JA JALOSTAJARYHMÄ

Πατάτα Νάξου ‐ perunoiden epävirallinen tuottaja- ja jalostajaryhmä toimii tuotteen rajatulla maantieteellisellä alueella. Tällä hetkellä se luokittelee, jalostaa, pakkaa ja saattaa markkinoille suurimman osan Patata Naxou ‐ tuotteista. Alkuperäisen rekisteröintihakemuksen, joka koski Πατάτα Νάξου ‐ nimityksen lisäämistä EU:n SAN-/SMM-rekisteriin, toimitti eräs tämän epävirallisen ryhmän jäsenistä, perunanviljelijöistä koostuva Naxoksen maatalousosuuskuntien liitto eli η Ένωση Αγροτικών Συνεταιρισμών Νάξου Α.Ε.Σ. Α.Ε.

2. Jäsenvaltio tai kolmas maa

Kreikka

3. Tuote-eritelmän kohta, jota/kohdat, joita muutos koskee

☐ Tuotteen nimi

☒ Tuotteen kuvaus

☐ Maantieteellinen alue

☒ Alkuperätodisteet

☒ Tuotantomenetelmä

☒ Yhteys maantieteelliseen alkuperään

☐ Merkinnät (pakkaus)

☒ Muu (tarkistukset, tekniset muutokset)

4. Muutoksen/muutosten tyyppi

☒ Rekisteröidyn SAN:n tai SMM:n tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

☐ Rekisteröidyn SAN:n tai SMM:n, jonka yhtenäistä asiakirjaa (tai vastaavaa) ei ole julkaistu, tuote-eritelmän muutos, jota ei voida pitää vähäisenä asetuksen (EU) N:o 1151/2012 53 artiklan 2 kohdan kolmannen alakohdan mukaisesti.

5. Muutokset

Tuotteen kuvaus

1. Eritelmän kohdassa 2 (Tuotteen kuvaus) oleva virke: ”Naxoksen alueella viljeltävät perunalajikkeet ovat Liseta, Spunta, Marfona, Vivaldi ja Alaska.” on muutettu muotoon: ”Naxoksen alueella viljeltävät perunalajikkeet ovat Liseta, Spunta, Marfona, Vivaldi, Alaska, El Beida, Farida, Noha ja Burren.” Muutoksella laajennetaan eritelmän kattamien perunalajikkeiden valikoimaa. Näiden uusien lajikkeiden myötä Πατάτα Νάξου ‐perunan eritelmä pyritään mukauttamaan ilmastonmuutoksen johdosta muuttuneisiin ilmasto-olosuhteisiin. Uudet lajikkeet ovat nimittäin sopeutuneet paremmin alueella vallinneisiin sadeolosuhteisiin – rajatulla alueella eli Naxoksen saarella on edellisten viiden vuoden aikana havaittu selkeästi vähemmän sadepäiviä kuukautta ja vuotta kohden, mutta sadepäivinä vettä sataa erittäin runsaasti ja sade yltyy rankkasateeksi. Paremmalla sopeutumisella tarkoitetaan erityisesti sitä, että nämä lajikkeet tuottavat vähemmän epämuodostuneita perunoita kuin nykyiset hyväksytyt lajikkeet silloin, kun mukuloiden kasvukaudelle osuu pitkään kestäviä rankkasateita, mikä on ollut viime vuosina tavallista ilmastonmuutoksen takia. Lisäksi uusien lajikkeiden mukulat kasvavat syvemmällä mullassa kuin nykyisten hyväksyttyjen lajikkeiden, jolloin niitä suojaava multa ei pääse huuhtoutumaan pois mukuloiden päältä rankkasateen ja maan pinnalle muodostuvien valumien mukana eikä mukuloiden väri muutu siten vihreäksi. On syytä mainita, että uusien lajikkeiden lisääminen ei vaikuta Πατάτα Νάξου ‐perunoiden erityispiirteisiin eli aikaiseen satoon, keskikokoiseen, siistiin ja yhtenäiseen ulkomuotoon ja siihen, että perunoissa ei yleisesti ottaen ole vaurioita tai tauteja ja että niiden kuiva-aineen määrä on yli 18 prosenttia ja sokeripitoisuus alle yhden prosentin. Kaikki nämä erityispiirteet pysyvät muuttumattomina. Nämä erityispiirteet johtuvat saaren erityisistä maaperä- ja ilmasto-ominaisuuksista sekä lukuisista perinteisistä viljelytavoista, joita paikalliset tuottajat noudattavat yhä tänäkin päivänä. Uudet lajikkeet sietävät paremmin kuivia ilmasto-olosuhteita (kuivia kausia), ja ne soveltuvat paremmin aikaisin kylvettäviksi sellaisina vuosina, kun sateet jäävät vähäisiksi eli kun hyvälaatuiset vesivarannot hupenevat jo toukokuun puolivälissä. Tämä auttaa viljelijöitä saamaan elantonsa, joka on heikentynyt merkittävästi ilmastonmuutoksen seurauksena. Uusilla lajikkeilla on haluttuja tuotanto-ominaisuuksia (lajikkeet tuottavat runsaan sadon viljelyalaa kohden) ja erityisesti toivottuja laatuominaisuuksia (ne säilyvät paremmin, jolloin hävikkiä syntyy vähemmän ja suurempi osuus sadosta voidaan saattaa markkinoille, ja lisäksi ne antavat aikaisen sadon ja ovat vastustuskykyisempiä tauteja vastaan), ne ovat mukautuneet alueen maaperä- ja ilmasto-olosuhteisiin, ja ne antavat aikaisen sadon, mikä on yksi Πατάτα Νάξου ‐perunan erityispiirteistä. Sen sijaan tämänhetkinen tilanne on seuraavanlainen: Rajatulla maantieteellisellä alueella on havaittu viiden viime vuoden aikana, että kuukauden runsas sademäärä jakautuu vain muutamalle päivälle. Tätä vesimäärää ei kyetä keräämään kastelua varten, eikä maaperä kykene pidättämään sitä, jolloin vesi valuu pois. Tämän vuoksi nykyiset hyväksytyt lajikkeet antavat niukemman sadon ja viljelijöiden tulot ovat pienentyneet. Näin ollen nämä uudet lajikkeet, jotka eivät vaikuta tuotteen erityisiin laatuominaisuuksiin, auttavat pienentämään viljelijöiden tulonmenetyksiä ja säilyttämään SMM-tunnuksella suojattujen Πατάτα Νάξου ‐perunoiden tuotannon nykyisellä tasolla, koska niiden hyväksymisen myötä useammilla peltoaloilla voidaan viljellä näitä lajikkeita. Myös yhtenäisen asiakirjan tätä koskeva virke kohdassa 3.2 on muutettu.

2. Eritelmän kohdassa 2 (Tuotteen kuvaus) oleva virke: ”Mukuloiden koko vaihtelee välillä 35–65 mm, ja ne ovat muodoltaan pyöreitä tai pitkänomaisia.” on muutettu muotoon: ”Mukuloiden koko vaihtelee välillä 35–75 mm, ja ne ovat muodoltaan pyöreitä tai pitkänomaisia.” Tämä muutos johtuu siitä, että pelloilla toteutetussa koeviljelyssä on havaittu, että jotkin näistä lajikkeista tuottavat hieman suurempia mukuloita. Nämä uudet lajikkeet on lisätty hyväksyttyjen lajikkeiden joukkoon kohdassa 1 selostetuista syistä eli muun muassa siksi, että niillä on toivottuja tuotanto-ominaisuuksia: ne esimerkiksi sietävät paremmin kuivia ilmasto-olosuhteita ja säilyvät paremmin, niillä on parempi vastustuskyky tauteja vastaan ja niistä syntyy vähän hävikkiä. Vaikka perunoiden enimmäiskoko kasvaa 65 millimetristä 75 millimetriin, ne luokitellaan edelleen keskikokoisiksi perunoiksi, mikä on yksi Πατάτα Νάξου ‐perunoiden erityispiirteistä. Myös yhtenäisen asiakirjan tätä koskeva virke kohdassa 3.2 on muutettu.

3. Seuraava teksti eritelmän kohdassa 2 (Tuotteen kuvaus): ”Pinta on sileä ja tasainen, väri keltainen. Silmuja on noin 10 mukulaa kohti, ne sijaitsevat pinnalla, ja mukulan väri on tyypillisesti valkoisen ja keltaisen välillä.” on muutettu muotoon: ”Pinta on sileä ja tasainen, väri haalean keltainen tai keltainen. Silmuja on noin 10 mukulaa kohti, ne sijaitsevat pinnalla, ja mukulan väri on tyypillisesti valkoinen, keltainen tai valkoisen ja keltaisen välillä.” Tällä muutoksella pyritään huomioimaan uusien lajikkeiden fyysiset ominaispiirteet. Nämä pienet muutokset, jotka koskevat perunan mallon väriä (”valkoisen ja keltaisen välillä” muutetaan muotoon ”valkoinen, keltainen tai valkoisen ja keltaisen välillä”, ja kuoren väri voi olla keltaisen lisäksi myös haalean keltainen), eivät vaikuta tuotteen erityisiin aistinvaraisiin ominaisuuksiin, eikä niillä ole merkitystä kuluttajan kannalta, koska ne eivät kuulu Πατάτα Νάξου ‐perunoiden erityispiirteisiin. Nämä uudet lajikkeet on lisätty hyväksyttyjen lajikkeiden joukkoon kohdassa 1 selostetuista syistä. Myös yhtenäisen asiakirjan tätä koskeva teksti kohdassa 3.2 on muutettu.

4. Eritelmän kohdassa 2 (Tuotteen kuvaus) oleva virke: ”Perunoista pieni osuus (alle kymmenen prosenttia) on muita lajikkeita, jotka paikallinen kasvien lisäysaineistoa tuottava keskus arvioi ja joita toimitetaan silloin tällöin paikallisille tuottajille viljeltäväksi ja arvioitavaksi.” on muutettu muotoon: ”Perunoista pieni osuus (alle kymmenen prosenttia) on muita lajikkeita, joilla on oltava eritelmässä kuvatut ominaisuudet.” Siitä lähtien, kun kyseinen SMM-nimitys hyväksyttiin ensimmäisen kerran, paikallinen kasvien lisäysaineistoa tuottava keskus on tähän päivään asti arvioinut siemenperunat. Siemenperunoiden tuotanto on viime vuosina vähentynyt merkittävästi, ja nykyään perunapelloilla viljellään enimmäkseen ruokaperunaa. Näin ei kuitenkaan ollut alkuperäistä rekisteröintihakemusta hyväksyttäessä eikä hyväksymistä seuraavina vuosina, jolloin suurin osa perunoista kasvatettiin siemenperunoiksi. Tämän takia sanamuotoa on muutettu, jotta vältetään mahdolliset väärinymmärrykset. Eritelmän noudattamisen tarkastaminen kuuluu joka tapauksessa toimivaltaisen valvontaelimen eikä itse tuottajien vastuulle.

5. Tuote-eritelmän kohdassa 5.g. (Perunan nosto) oleva virke: ”Varhaisperunoiden nosto alkaa toukokuun lopulla ja päättyy kesäkuun ensimmäisten kymmenen päivän aikana.” on muutettu muotoon: ”Varhaisperunoiden nosto alkaa huhtikuun lopulla ja päättyy heinäkuun ensimmäisten kymmenen päivän aikana.” Muutos johtuu siitä, että uusi El Beida ‐lajike antaa erittäin aikaisen sadon (tämän lajikkeen peruna nostetaan 80–85 päivää kylvön jälkeen). Myös yhtenäisen asiakirjan tätä koskeva virke kohdassa 3.2 on muutettu.

6. Tuote-eritelmän kohdassa 5.b. (Siemenperunoiden kylvö) oleva virke: ”Naxoksella on nykyään kaksi kylvöajankohtaa: kevätkylvössä siemenperunat istutetaan helmikuun keskivälin ja maaliskuun alun välillä, ja syyskylvössä elokuun alun ja syyskuun ensimmäisten päivien välillä.” on muutettu muotoon: ”Naxoksella on nykyään kaksi kylvöajankohtaa: kevätkylvössä siemenperunat istutetaan tammikuun keskivälin ja maaliskuun alun välillä ja syyskylvössä elokuun alun ja syyskuun ensimmäisten päivien välillä.” Muutos johtuu siitä, että uuden, erittäin varhaisen El Beida ‐lajikkeen kevätkylvö aloitetaan tammikuun puolivälissä, ja tämän lajikkeen perunat nostetaan 80–85 päivää kylvön jälkeen, eli korjuu alkaa huhtikuun lopulla, jolloin sadon kasteluun käytettävät vesivarannot ovat hyvälaatuisia. Myös yhtenäisen asiakirjan tätä koskeva virke kohdassa 3.2 on muutettu.

Alkuperätodisteet

7. Seuraava Πατάτα Νάξου ‐perunoiden viljelijärekisteriä koskeva kappale tuote-eritelmän kohdassa 4 (Alkuperätodisteet): ”Rekisteriin on kirjattu perunoita kulloinkin kasvattavat viljelijät, ja siihen voidaan myös lisätä uusia viljelijöitä. Naxoksen maatalousosuuskuntien liiton olisi vastattava rekisterin ylläpitämisestä, jotta varmistetaan, että tiedot päivitetään oikein ja ajallaan.” on muutettu muotoon: ”Rekisteriin on kirjattu perunoita kulloinkin viljelevät tuottajat, ja siihen voidaan myös lisätä uusia viljelijöitä. Sitä ylläpitävät Πατάτα Νάξου ‐perunoiden luokittelusta, pakkaamisesta ja myynnistä vastaavat yritykset. Yritysten on käytettävä jäljitettävyysjärjestelmää, josta käy milloin tahansa ilmi panosten eli raaka-aineen sekä tuotosten eli lopputuotteiden välinen suhde. Erityisesti tuotteiden luokittelua ja pakkaamista hoitavien yritysten on pidettävä kirjaa tuottajista/viljelijöistä, joiden kanssa ne tekevät yhteistyötä. Niiden on kerättävä tiedot muun muassa viljelylohkojen (karttapohjaisista) IACS-tunnistekoodeista, kullakin viljelylohkolla viljellyistä lajikkeista ja kunkin tuottajan toimittamista määristä viljelylohkojen mukaan eriteltyinä.” Kreikan lainsäädännön mukaan maaseudun kehittämisestä ja elintarvikkeista vastaavan ministeriön alaisuudessa toimivan SAN-/SMM-tuotteiden valvonta- ja todentamiselimen (ΕΛΓΟ-ΔΗΜΗΤΡΑ) on tarkastettava Πατάτα Νάξου ‐perunoiden luokittelua, pakkaamista ja myyntiä hoitavat yritykset, ennen kuin niille voidaan antaa oikeus käyttää SMM-tunnusta. Yritysten on käytettävä jäljitettävyysjärjestelmää, josta käy milloin tahansa ilmi panosten eli raaka-aineen sekä tuotosten eli lopputuotteiden välinen suhde. Erityisesti tuotteiden luokittelua ja pakkaamista hoitavien yritysten on pidettävä kirjaa tuottajista/viljelijöistä, joiden kanssa ne tekevät yhteistyötä. Niiden on kerättävä tiedot muun muassa viljelylohkojen (karttapohjaisista) IACS-tunnistekoodeista, kullakin viljelylohkolla viljellyistä lajikkeista ja kunkin tuottajan toimittamista määristä viljelylohkojen mukaan eriteltyinä. Tämän muutoksen tarkoituksena on varmistaa, että rekisterin sisältämät tiedot, jotka Πατάτα Νάξου ‐perunoiden luokittelua, pakkaamista ja myyntiä hoitavat yritykset ilmoittavat valvonta- ja todentamiselimelle (ΕΛΓΟ-ΔΗΜΗΤΡΑ), ovat luotettavia ja ajan tasalla. Lisäksi muutoksella poistetaan rajoitus, jonka mukaan rekistereitä voi ylläpitää ainoastaan Naxoksen maatalousosuuskuntien liitto, ja sen myötä yhdenmukaistetaan säännöt kansallisten säännösten kanssa, joiden mukaan valvonta- ja todentamiselimen (ΕΛΓΟ-ΔΗΜΗΤΡΑ) on valvottava tuotteiden jäljitettävyyttä tarkastuksin.

Tuotantomenetelmä

8. Tuote-eritelmän kohdassa 5.b. (Siemenperunoiden kylvö) oleva virke: ”Siemenperunoita kylvetään perunoiden koosta ja istutusetäisyyksistä riippuen 150–300 kilogrammaa 0,1:tä hehtaaria kohden.” on muutettu muotoon: ”Siemenperunoita kylvetään perunoiden koosta ja istutusetäisyyksistä riippuen 100–500 kilogrammaa 0,1:tä hehtaaria kohden.” Tämän muutoksen tarkoituksena on mukauttaa 0,1 hehtaaria kohden kylvettävien siemenperunoiden määrää uusien perunalajikkeiden ja kokeiluviljelystä tähän mennessä saatujen tietojen huomioon ottamiseksi. Todennettujen siemenperunoiden vähimmäismäärä riippuu perunoiden koosta, mukulan sisältämien silmujen määrästä, istutusetäisyyksistä (jotka määräytyvät ennen kaikkea kullakin tilalla käytettävien koneiden mukaan) sekä siitä, millä tavalla siemenperunat on leikattu osiin – tämä vaihtelee tuottajan ja viljelylohkon mukaan (sellaisilla lohkoilla, joilla ongelmana on veden pidätyskyky ja/tai taudit, tai silloin kun on yksinkertaisesti liian vähän työvoimaa, siemenperunoita ei leikata lainkaan osiin). Elo-syyskuussa kylvettävien siemenperunoiden määrä on perunoiden koosta riippuen 300–500 kilogrammaa 0,1:tä hehtaaria kohden (syyskylvössä perunoita ei yleensä leikata osiin, joten painoa on enemmän), kun taas tammi-maaliskuussa kylvettävien siemenperunoiden määrä on 110–180 kilogrammaa 0,1:tä hehtaaria kohden. Muutos ei vaikuta tuotteen laatuominaisuuksiin, ja se on tarpeen satomäärän ja kannattavuuden varmistamiseksi.

9. Tuote-eritelmän kohdassa 5.g. (Perunan nosto) oleva virke: ”Nykyään perunat nostetaan lajikkeesta ja viljelyalueesta riippuen noin 90–120 päivää kylvön jälkeen.” on muutettu muotoon: ”Nykyään perunat nostetaan lajikkeesta ja viljelyalueesta riippuen noin 80–120 päivää kylvön jälkeen.” Muutos johtuu El Beida ‐lajikkeen lisäämisestä hyväksyttyjen lajikkeiden joukkoon, sillä kyseinen lajike antaa hyvin varhaisen sadon (tämän lajikkeen perunat nostetaan 80–85 päivää kylvön jälkeen).

10. Tuote-eritelmän kohdassa 5.h. (Käsittely noston jälkeen) oleva teksti: ”Näin toimitaan yhä tänäkin päivänä, ja tämä käytäntö on erittäin tärkeä perunoiden korkean laadun ylläpitämiseksi. Perunoiden kypsyttämisen jälkeen tuottajat ilmoittavat satomääränsä osuuskunnalle, minkä jälkeen säkit toimitetaan heille tärkeysjärjestyksessä ilmoitettujen satomäärien mukaan. Ensimmäisen pellolla tapahtuvan karsinnan jälkeen perunat pakataan säkkeihin ja agronomi suorittaa pellolla alustavan laaduntarkastuksen. Laadultaan asianmukaisiksi todetut perunat siirretään pakkaamoon, jossa suoritetaan toinen laaduntarkastus ja poistetaan vaurioituneet yksilöt. Tarkastetut perunat pakataan uudelleen säkkeihin.” on muutettu muotoon: ”Näin toimitaan yhä tänäkin päivänä, ja tämä käytäntö on erittäin tärkeä siemenperunoiksi tarkoitettujen perunoiden korkean laadun ylläpitämiseksi. Sen sijaan ruokaperunoiden osalta tämä käytäntö on vapaaehtoinen. Vaihtoehtoisesti paikalliset tuottajat voivat perunoiden noston ja sitä seuraavan ensimmäisen karsinnan jälkeen kuljettaa ruokaperunoiksi tarkoitetut perunat nykyaikaisiin kylmäsäilytystiloihin, joita on nykyään saarella pakkaamoiden yhteydessä mutta joita ei ole ollut käytettävissä aiemmin. Näissä kylmäsäilytystiloissa ruokaperunat säilyttävät erityiset laatuominaisuutensa kuukausien ajan, kunnes ne kuljetetaan loppukäyttäjille ympäri Kreikkaa. Ruokaperunoiden kypsyttäminen oljilla peitettyinä ei ole enää pakollista seuraavista syistä: A) Kun ruokaperunat kuljetetaan välittömästi noston jälkeen säkeissä tai saaveissa asianmukaisiin säilytystiloihin ja niitä säilytetään (lämpötilan ja kosteuden puolesta) sopivissa olosuhteissa, ne ovat vähemmän alttiita perunakoille, jonka kehitys on hitaampaa nykyaikaisissa kylmäsäilytystiloissa, kuten paikalliset agronomit ovat havainneet. B) Kun ruokaperunat kuljetetaan noston jälkeen suoraan kylmäsäilytystiloihin, niiden laatu voidaan tarkastaa ennen niiden pakkaamista eriin, sillä perunaruton kehittyminen kiihtyy viileämmissä lämpötiloissa, ja näin kaikki perunaruton tartuttamat yksilöt voidaan poistaa ennen myyntiä. Ensimmäisen pellolla tapahtuvan karsinnan jälkeen perunat pakataan säkkeihin tai saaveihin ja agronomi suorittaa pellolla alustavan laaduntarkastuksen. Laadultaan asianmukaisiksi todetut perunat siirretään pakkaamoon, jossa suoritetaan toinen laaduntarkastus ja poistetaan vaurioituneet yksilöt. Tarkastetut perunat pakataan uudelleen säkkeihin.” Tämän mukaisesti yhtenäisen asiakirjan kohdassa 3.4 oleva [aiemmin kohdassa 3.5 ollut] teksti: ”Näiden vaiheiden on tapahduttava määritellyllä maantieteellisellä alueella, sillä paikalliset perunanviljelijät ovat kehittäneet tietotaidon, joka takaa aikaisen sadon. He hyödyntävät tässä maksimaalisesti paikallisia ilmasto-oloja (kylvö tapahtuu sateiden yhteydessä). Lisäksi mukulat korjuun jälkeen peitellään oljin, jotta kuori paksuuntuu ja kestää siten paremmin kuljetusta ja pinnalliset vauriot paranevat.” on muutettu muotoon: ”Näiden vaiheiden on tapahduttava määritellyllä maantieteellisellä alueella, sillä paikalliset perunanviljelijät ovat kehittäneet tietotaidon, joka takaa aikaisen sadon. He hyödyntävät tässä maksimaalisesti paikallisia ilmasto-oloja (kylvö tapahtuu sateiden yhteydessä). Lisäksi mukulat korjuun jälkeen peitellään oljin, jotta kuori paksuuntuu ja kestää siten paremmin kuljetusta ja pinnalliset vauriot paranevat. Tämä vaihe on siemenperunoiksi tarkoitettujen perunoiden osalta pakollinen ja ruokaperunoiden osalta vapaaehtoinen.” Tämän mukaisesti yhtenäisen asiakirjan kohdassa 5.1.C. oleva virke: ”Toinen Naxoksen perunanviljelijöiden erityinen käytäntö on siemenperunoiksi tarkoitettujen korjattujen mukuloiden kypsyttäminen pellolla peitettyinä.” on muutettu muotoon: ”Toinen Naxoksen perunanviljelijöiden erityinen käytäntö on siemenperunoiksi tarkoitettujen korjattujen mukuloiden kypsyttäminen pellolla oljilla peitettyinä. Ruokaperunoiden osalta tämä käytäntö on vapaaehtoinen.” Tämän mukaisesti seuraava teksti yhtenäisen asiakirjan kohdassa 5.3 (Syy-seuraus-suhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin): ”Naxoksen perunanviljelijät myöskin tekevät ensimmäisen karsinnan jo pellolla perunannoston jälkeen ja poistavat vierasaineet ja vaurioituneet mukulat. Siemenperunoiksi tarkoitetut mukulat kasataan sitten pellolla ja peitetään olkikerroksella ja myöhemmin perunanlehdillä ja varsilla auringolta suojelemiseksi. Kypsyttäminen pellolla parantaa tuotteen säilyvyyttä, sillä sen aikana kuori kovettuu ja paksuuntuu, jolloin peruna kestää paremmin kuljetusta. Samalla pinnallisia vaurioita esiintyy vähemmän, ja myrkyllisten glykoalkaloidien pitoisuus pienenee. Ruokaperunoiksi tarkoitetut mukulat kuljetetaan välittömästi noston jälkeen Πατάτα Νάξου ‐perunoiden luokittelusta, säilytyksestä, pakkaamisesta ja myynnistä vastaaville yrityksille, jotka säilyttävät niitä sopivissa lämpötila- ja kosteusolosuhteissa.” on muutettu muotoon: ”Naxoksen perunanviljelijät myöskin tekevät ensimmäisen karsinnan jo pellolla perunannoston jälkeen ja poistavat vierasaineet ja vaurioituneet mukulat. Siemenperunoiksi tarkoitetut mukulat kasataan sitten pellolla ja peitetään olkikerroksella ja myöhemmin perunanlehdillä ja ‐varsilla auringolta suojelemiseksi. Ruokaperunoiden osalta tämä käytäntö on vapaaehtoinen. Kypsyttäminen pellolla parantaa tuotteen säilyvyyttä, sillä sen aikana kuori kovettuu ja paksuuntuu, jolloin peruna kestää paremmin kuljetusta. Samalla pinnallisia vaurioita esiintyy vähemmän ja myrkyllisten glykoalkaloidien pitoisuus pienenee. Ruokaperunoiksi tarkoitetut mukulat voidaan vaihtoehtoisesti kuljettaa välittömästi noston jälkeen Πατάτα Νάξου ‐perunoiden luokittelusta, säilytyksestä, pakkaamisesta ja myynnistä vastaaville yrityksille, jotka säilyttävät niitä sopivissa lämpötila- ja kosteusolosuhteissa.” Tämän mukaisesti tuote-eritelmän kohdassa 6.c.I (Tuotteen laadun yhteys maantieteelliseen alueeseen) seuraava teksti: ”Toinen Naxoksen perunanviljelijöiden erityinen käytäntö, joka on erittäin tärkeä siemenperunoiksi tarkoitettujen paikallisten perunoiden korkean laadun ylläpitämiseksi, on korjattujen mukuloiden kypsyttäminen peitettyinä pellolla. Kypsyttämisen aikana kuori kovettuu ja paksuuntuu, mikä vähentää toissijaisen saastunnan riskiä ja suojaa perunaa vaurioitumiselta kuljetuksen aikana (liite 23). Tämä käytänne pienentää myös todennäköisyyttä, että myrkyllisten glykoalkaloidien pitoisuus nousee käsittelyjen aikana (liite 24).” on muutettu muotoon: ”Toinen Naxoksen perunanviljelijöiden erityinen käytäntö, joka on erittäin tärkeä siemenperunoiksi tarkoitettujen paikallisten perunoiden korkean laadun ylläpitämiseksi, on korjattujen mukuloiden kypsyttäminen peitettyinä pellolla. Kypsyttämisen aikana kuori kovettuu ja paksuuntuu, mikä vähentää toissijaisen saastunnan riskiä ja suojaa perunaa vaurioitumiselta kuljetuksen aikana (liite 23). Tämä käytänne pienentää myös todennäköisyyttä, että myrkyllisten glykoalkaloidien pitoisuus nousee käsittelyjen aikana (liite 24). Pellolla peitettynä kypsyttäminen on siemenperunoiksi tarkoitettujen perunoiden osalta pakollinen ja ruokaperunoiden osalta vapaaehtoinen noston jälkeinen käsittelyvaihe. Vaihtoehtoisesti paikalliset tuottajat voivat perunoiden noston ja sitä seuraavan ensimmäisen karsinnan jälkeen kuljettaa ruokaperunoiksi tarkoitetut perunat nykyaikaisiin kylmäsäilytystiloihin, joita on nykyään saarella pakkaamoiden yhteydessä mutta joita ei ole ollut käytettävissä aiemmin. Näissä kylmäsäilytystiloissa ruokaperunat säilyttävät erityiset laatuominaisuutensa kuukausien ajan, kunnes ne kuljetetaan loppukäyttäjille ympäri Kreikkaa.” Syynä näihin muutoksiin on se, että kun Πατάτας Νάξου ‐perunoiden SMM-tuotteeksi rekisteröintiä koskeva hakemus hyväksyttiin maaliskuussa 2011, suurin osa tuotetuista perunoista oli tarkoitettu käytettäviksi siemenperunoina, kun taas edellisten kuuden vuoden ajan suurin osa Πατάτας Νάξου ‐perunoista on tuotettu ruokaperunoiksi ja vain pieni osa siemenperunoiksi. Tästä syystä olkipeitteen alla kypsyttämisen ei tarvitse enää olla pakollista ruokaperunoiksi tarkoitetuille perunoille. Siemenperunoiden kysynnän pieneneminen johtuu Kyproksessa tuotettujen siemenperunoiden aiheuttamasta voimakkaasta kilpailusta – ne nimittäin antavat aikaisemman sadon kuin Naxoksella tuotettavat perunat, joten ne kattavat eri puolilla Kreikkaa toimivien viljelijöiden tarpeen päästä kylvämään perunat aikaisin. Kypsyttäminen pellolla oljilla peitettynä on pakollista siemenperunoiksi tarkoitettujen perunoiden osalta, kuten tähänkin asti, koska perunoiden ollessa peitettyinä ne kypsyvät ja niiden kuori kovettuu ja paksuuntuu, jolloin ne kestävät paremmin kuljetusta ja pinnallisia vaurioita esiintyy vähemmän. Nämä ovat haluttuja ominaisuuksia, sillä siemenperunoita säilytetään pitkiä aikoja, jotta ne ovat valmiina seuraavaa kasvukautta varten, ja niitä myös kuljetetaan pitkiä matkoja eri puolille Kreikkaa. Tämä käytänne pienentää myös todennäköisyyttä, että myrkyllisten glykoalkaloidien pitoisuus siemenperunoissa nousee käsittelyjen aikana. Ruokaperunoiden kypsyttäminen oljilla peitettyinä ei ole enää pakollista seuraavista syistä: A) Kun ruokaperunat kuljetetaan välittömästi noston jälkeen säkeissä tai saaveissa asianmukaisiin säilytystiloihin ja niitä säilytetään (lämpötilan ja kosteuden puolesta) sopivissa olosuhteissa, ne ovat vähemmän alttiita perunakoille, jonka kehitys on hitaampaa nykyaikaisissa kylmäsäilytystiloissa, kuten paikalliset agronomit ovat havainneet. B) Kun ruokaperunat kuljetetaan noston jälkeen suoraan kylmäsäilytystiloihin, niiden laatu voidaan tarkastaa ennen niiden pakkaamista eriin, sillä perunaruton kehittyminen kiihtyy viileämmissä lämpötiloissa, ja näin kaikki perunaruton tartuttamat yksilöt voidaan poistaa ennen myyntiä. Näin ollen perunoiden kuljettaminen nykyaikaisiin kylmäsäilytystiloihin välittömästi niiden noston ja ensimmäisen karsinnan jälkeen auttaa parantamaan ruokaperunoiksi tarkoitettujen Πατάτας Νάξου ‐perunoiden laatuominaisuuksia. Kohta, jonka mukaan ”perunoiden kypsyttämisen jälkeen tuottajat ilmoittavat satomääränsä osuuskunnalle, minkä jälkeen säkit toimitetaan heille tärkeysjärjestyksessä ilmoitettujen satomäärien mukaan”, poistetaan alkuperätodisteita koskevaan kohtaan tehtyjen muutosten vuoksi. Saavit on lisätty säkkien rinnalle vaihtoehtoisiksi kuljetus- ja säilytysastioiksi, koska saaveissa perunat eivät heilu ja osu toisiinsa yhtä paljon ja niissä ilma liikkuu paremmin säilytyksen aikana. Näin perunat varioituvat vähemmän, niiden laatu ei kärsi niin paljon ja ne säilyvät pidempään.

Tarkastukset

11. Eritelmän kohta 7: ”1. Οργανισμός Πιστοποίησης και Επίβλεψης Γεωργικών (Ο.Π.Ε.ΓΕ.Π.) (maataloustuotteiden sertifiointi- ja valvontaelin) Osoite: Πατησίων & Άνδρου 1, ΤΚ 11257 Αθήνα, Greece Puhelin: +30 2108231253 Faksi: +30 2108231438 2. Νομαρχιακή Αυτοδιοίκηση Κυκλάδων (Kykladien lääninviranomainen) Διεύθυνση Αγροτικής Ανάπτυξης (maaseudun kehittämisosasto) Osoite: Ερμούπολη Αφροδίτης 2 Τ.Κ. 841 00, Greece Puhelin: +30 2281082696. Sähköposti: u14403@minagric.gr” on muutettu muotoon: ”Seuraavat viranomaiset vastaavat sen tarkistamisesta, että Πατάτας Νάξου ‐perunat ovat tuote-eritelmän vaatimusten mukaisia: 1) Η Γενική Διεύθυνση Διασφάλισης Ποιότητας Αγροτικών Προϊόντων του Ν.Π.Ι.Δ. «ΕΛΓΟ-ΔΗΜΗΤΡΑ» (ELGO-DIMITRAn maataloustuotteiden laadunvarmistuksen pääosasto, joka on yksityisoikeudellinen oikeushenkilö) (osoite: Κουρτίδου 56-58 & Νιρβάνα, 11145 Αθήνα, Greece, puhelin: +30 2108392000). 2) Η Γενική Διεύθυνση Περιφερειακής Αγροτικής Οικονομίας & Κτηνιατρικής της Περιφέρειας Νοτίου Αιγαίου (eteläisen Egeanmeren alueellisista maaseutuelinkeinoista ja eläinlääkintäasioista vastaava pääosasto) (osoite: Γ. Μαύρου 2, Περιοχή Ζέφυρος, Ρόδος, Greece, puhelin: +30 2241364912 ja +30 2241364876). 3) Το Τμήμα Αγροτικής Οικονομίας ΠΕ Νάξου (maaseudun elinkeinoasioista vastaava osasto, Naxosin paikallisvirasto) (osoite: Χώρα Νάξου, Greece).”

Tämän muutoksen tarkoituksena on päivittää tuote-eritelmän noudattamisen valvonnasta vastaavien viranomaisten tiedot.

YHTENÄINEN ASIAKIRJA

”ΠΑΤΑΤΑ ΝΑΞΟΥ” (PATATA NAXOU)

EU-nro: PGI-GR-0708-AM01 – 14.11.2019

SAN ( ) SMM (X)

1. Nimi

”Πατάτα Νάξου” (Patata Naxou)

2. Jäsenvaltio tai kolmas maa

Kreikka

3. Maataloustuotteen tai elintarvikkeen kuvaus

3.1 Tuotetyyppi

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

”Πατάτα Νάξου – Patata Naxou” ovat Solanum tuberosum -kasvin ruokana käytettäviä mukuloita, joita ihminen käyttää jalostamattomina (ruokaperuna). Mukuloiden koko vaihtelee välillä 35–75 mm, ja ne ovat muodoltaan pyöreitä tai pitkänomaisia. Pinta on sileä ja tasainen, väri haalean keltainen tai keltainen. Silmuja on noin 10 mukulaa kohti, ne sijaitsevat pinnalla, ja mukulan väri on tyypillisesti valkoinen, keltainen tai valkoisen ja keltaisen välillä.

Πατάτα Νάξου -perunat ovat samankokoisia ja sileitä. Niissä ei ole vaurioita eikä tauteja, kuiva-aineen määrä on yli 18 prosenttia ja sokeripitoisuus alle yhden prosentin. Kevätperuna antaa hyvin aikaisen sadon.

Naxoksen saarella viljeltävät perunalajikkeet ovat Liseta, Spunta, Marfona, Vivaldi, Alaska, El Beida, Farida, Noha ja Burren.

Naxoksella on nykyään kaksi kylvöajankohtaa: kevätkylvössä siemenperunat istutetaan tammikuun keskivälin ja maaliskuun alun välillä ja syyskylvössä elokuun alun ja syyskuun ensimmäisten päivien välillä. Varhaisperunoiden nosto alkaa huhtikuun lopulla ja päättyy heinäkuun ensimmäisten kymmenen päivän aikana.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Raaka-aineet

–

Rehu

–

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Tuotantovaiheet, joiden on tapahduttava määritellyllä maantieteellisellä alueella, ovat perunoiden kylvö ja kasvatus sekä mukuloiden nosto ja kypsyminen.

Näiden vaiheiden on tapahduttava määritellyllä maantieteellisellä alueella, sillä paikalliset perunanviljelijät ovat kehittäneet tietotaidon, joka takaa aikaisen sadon. He hyödyntävät tässä maksimaalisesti paikallisia ilmasto-oloja (kylvö tapahtuu sateiden yhteydessä). Lisäksi mukulat korjuun jälkeen peitellään oljin, jotta kuori paksuuntuu ja kestää siten paremmin kuljetusta ja pinnalliset vauriot paranevat. Tämä vaihe on siemenperunoiksi tarkoitettujen perunoiden osalta pakollinen ja ruokaperunoiden osalta vapaaehtoinen.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Πατάτα Νάξου ‐perunaa tuotetaan Naxos-saarella. Naxos, jonka pinta-ala on 428 km2, on eteläisen Egeanmeren Kykladien hallintoalueen suurin saari. Perunanviljelyn kokonaispinta-ala vaihtelee viljelykauden mukaan. Syysperunan viljelyala on 150–170 hehtaaria ja kevätperunan 300 hehtaaria.

5. Yhteys maantieteelliseen alueeseen

5.1 Maantieteellisen alueen erityisyys

A. Ilmasto: Seuraavassa kuvattavia ilmasto-oloja pidetään erityisinä ilmastollisina tekijöinä, jotka vaikuttavat kyseisen tuotteen laatuun:

1) Vuoden keskimääräinen suhteellinen ilmankosteus on 71 prosenttia.

2) Vuotuinen sademäärä on enintään 370 mm.

3) Alueella vallitsevat pohjoistuulet ympäri vuoden.

4) Vuoden keskilämpötila on 17,5 °C.

5) Aurinko paistaa 202 päivää vuodesta.

6) Hallaa ei ole käytännössä lainkaan.

Ilmastolliset tekijät, jotka erityisesti vaikuttavat Πατάτας Νάξου -perunoiden viljelyyn, ovat ilmankosteus ja korkeat lämpötilat. Tällaiset olosuhteet ovat epäsuotuisat Phytophthora spp:n kehittymiselle. Se on suurin syy perunan taudeille. Tämän mikrobin aiheuttamaa tautia esiintyy erityisesti, jos suhteellinen kosteus on yli 90 prosenttia ja lämpötila alle 27 °C. Naxoksen ilmastotekijät vaikuttavat siis kyseisen taudinaiheuttajan aiheuttamia perunan tauteja estävästi, ja kun muitakaan taudinaiheuttajia ei juuri esiinny, ei alueella juuri tarvitse käyttää kasvinsuojeluaineita.

Korkeat lämpötilat yhdessä Naxoksella saadun runsaan auringonpaisteen kanssa vaikuttavat myös siten, että peruna kasvaa siellä ympäri vuoden ja kypsyy erinomaisesti. Päivä- ja yölämpötilojen ero helpottaa myöskin mukuloiden kasvua.

B. Maaperä: Naxoksen maaperä koostuu saaren vuorisessa osassa kristallisista kivilajeista, erityisesti graniitista, gneissistä, marmorista ja liuskekivestä, ja alavilla ja rannikkomailla tertiäärisistä sedimenteistä, erityisesti merkelisavesta, sekä hiekkakivestä ja kivistä.

Saaren maaperä on syvää, hiekkaista, savista ja karkearakeista. Siinä ei ole natriumia eikä eroosion vaaraa. Siinä on runsaasti fosforia ja kaliumia, mutta magnesiumpitoisuus on keskinkertainen ja orgaanista ainesta on vähän. Hiekan ja saven ansiosta maaperä on huokoista, ja mukulat voivat kehittyä esteettä samanmuotoisiksi ja kauniiksi.

C. Ihmistyön osuus: Myös viljelijöiden käytänteet on erityisesti mukautettu paikallisiin oloihin. Niissä yhdistetään edellä mainitut edulliset tekijät, jolloin sadekausista saadaan paras hyöty. Voimakkaimpien sateiden ajankohta eli marraskuun ja helmikuun välinen aika osuu yhteen syysperunoiden mukuloiden kasvukauden ja kevätperunoiden itämisen kanssa. Perunankasvatus on toisin sanoen mukautettu tarkoituksenmukaisesti alueen ilmasto-oloihin. Tästä johtuukin eräs Naxoksen perunanviljelyn pääasiallista piirteistä: perunan aikainen kypsyminen.

Toinen Naxoksen perunanviljelijöiden erityinen käytäntö on siemenperunoiksi tarkoitettujen korjattujen mukuloiden kypsyttäminen pellolla oljella peitettyinä. Ruokaperunoiden osalta tämä käytäntö on vapaaehtoinen. Tarkemmin sanoen alueen perunanviljelijät perunannoston jälkeen poistavat ensin vierasaineet ja vaurioituneet mukulat ja peittävät sen jälkeen mukulat oljilla ja myöhemmin perunanlehdillä ja ‐varsilla suojatakseen mukulat auringolta. Tänä aikana Πατάτα Νάξου ‐perunoiden kuori kovettuu ja paksuuntuu, minkä ansiosta ne kestävät kuljetusta paremmin ja pinnalliset vauriot samalla paranevat. Tämä käytänne pienentää myös todennäköisyyttä, että glykoalkaloidipitoisuus nousee käsittelyjen aikana.

5.2 Tuotteen erityisyys

”Πατάτα Νάξου” on saanut markkinoilla erinomaisen maineen. Se on erityisen laadukas tuote, jonka ominaisuudet pysyvät vakaina. Se alkoi saada mainetta Kreikan valtion syntyaikoina eli jo lähes kaksisataa vuotta sitten. Tuote on Naxokselle hyvin tärkeä ja liittyy saareen läheisesti. Πατάτα Νάξου ‐perunaan viitataan saaren matkaoppaissa ja kreikkalaisissa ja ulkomaisissa lehdissä sekä keittiömestareiden ruokaohjeissa.

Myös Πατάτας Νάξου ‐kevätperunan aikaisuus antaa tuotteelle erityistä kaupallista arvoa.

5.3 Syy-seuraussuhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin

Tuotteen yhdistää alueeseen tuotteen maine. Πατάτας Νάξου ‐tuotteen erityislaatu johtuu Naxoksen erityisten maaperä- ja ilmasto-ominaisuuksien sekä näihin olosuhteisiin mukautettujen paikallisten viljelytapojen yhdistelmästä. Tällaiset erikoisominaisuudet antoivat Πατάτα Νάξου ‐perunalle erityistä mainetta Kreikassa, mikä näkyy viittauksissa, joita on tehty 1800-luvun alkupuoliskolta lähtien, jolloin peruna tuotiin Kreikkaan.

Perunan maine on alkujaan peräisin vuodelta 1841, jolloin sitä tarjottiin paikallisena erikoisuutena kuningas Otolle hänen vierailunsa yhteydessä. Myöhemmin Dugit kuvaa vuonna 1874 perunan erääksi Naxoksen arvokkaimmista maataloustuotteista. Useita vuosia myöhemmin, vuonna 1911, kirjataan Kreikan ensimmäisessä maatalousmaarekisterissä Naxokselle 111,9 hehtaaria perunanviljelymaata. Vuonna 1926 Πατάτας Νάξου ‐perunan maine oli niin laajalle levinnyt, että Glinadosin kunta valitsi perunan sinettiinsä.

Naxoksessa tuotetun perunan erinomaisen laadun vuoksi Kreikan valtio perusti vuonna 1953 saarelle perunansiemenen tuotannon kansallisen keskuksen ja lisäsi Πατάτας Νάξου ‐perunan vuonna 1959 niiden tuotteiden luetteloon, joita valtion on suojeltava. Siitä lähtien Πατάτα Νάξου on ollut eräs niistä saaren tuotteista, jotka mainitaan sekä kreikkalaisissa että kansainvälisissä matkailuoppaissa.

Πατάτα Νάξου tunnetaan nykyisin koko Kreikassa, ja siitä kirjoitetaan monissa aikakaus- ja päivälehtiartikkeleissa. Πατάτα Νάξου mainitaan myös matkailuoppaissa ja ruokalehdissä. Se mainitaan tunnettujen kreikkalaisten keittiömestareiden ruokaohjeissa ja ravintolakriitikoiden kirjoituksissa, ja se esiintyy kuuluisien ravintoloiden ruokalistoilla. Naxoksen paikalliselimet järjestävät vuosittain juhlia perunan kunniaksi, mikä vahvistaa perunan mainetta ja myös sen merkitystä paikallisyhteisölle.

Πατάτα Νάξου ‐perunan ominaispiirteitä on kevätperunan aikaisuus. Erityisesti viljelijöiden käytänteillä on merkitystä, sillä peruna kylvetään sellaisena ajankohtana, jolloin voidaan saada paras hyöty sateista ja veden saatavuudesta. Πατάτας Νάξου ‐kevätperunan varhaisuus antaa perunalle erityistä kaupallista arvoa. Se on erityisen kysyttyä kesän alussa, jolloin varhaisperunasta on puutetta.

Naxoksen perunanviljelijät tekevät ensimmäisen karsinnan jo pellolla perunannoston jälkeen ja poistavat vierasaineet ja vaurioituneet mukulat. Siemenperunoiksi tarkoitetut mukulat kasataan sitten pellolla ja peitetään olkikerroksella ja myöhemmin perunanlehdillä ja ‐varsilla auringolta suojelemiseksi. Ruokaperunoiden osalta tämä käytäntö on vapaaehtoinen. Kypsyttäminen pellolla parantaa tuotteen säilyvyyttä, sillä sen aikana kuori kovettuu ja paksuuntuu, jolloin peruna kestää paremmin kuljetusta. Samalla pinnallisia vaurioita esiintyy vähemmän ja myrkyllisten glykoalkaloidien pitoisuus pienenee. Ruokaperunoiksi tarkoitetut mukulat voidaan vaihtoehtoisesti kuljettaa välittömästi noston jälkeen Πατάτα Νάξου ‐perunoiden luokittelusta, säilytyksestä, pakkaamisesta ja myynnistä vastaaville yrityksille, jotka säilyttävät niitä sopivissa lämpötila- ja kosteusolosuhteissa.

Lisäksi alueen ilmastolliset olot eli kosteuspitoisuus ja korkeat lämpötilat estävät Phytophthora spp.:n esiintymisen ja kyseisen tärkeän taudinaiheuttajan aiheuttamat taudit. Koska saarella muutenkin esiintyy vähän taudinaiheuttajia, tarvitsee kasvinsuojeluaineita käyttää hyvin vähän. Korkeat lämpötilat yhdessä Naxoksella saadun runsaan auringonpaisteen kanssa vaikuttavat myös siten, että peruna kasvaa siellä ympäri vuoden ja kypsyy erinomaisesti. Mainittakoon lopuksi, että päivä- ja yölämpötilojen ero edistää mukuloiden kasvua, ja hiekka- ja saviperäinen maa on huokoista, mikä edistää tasamuotoisten ja kauniiden mukuloiden muodostumista.

Eritelmän julkaisutiedot

(asetuksen 6 artiklan 1 kohdan toinen alakohta)

http://www.minagric.gr/images/stories/docs/agrotis/POP-PGE/prodiagrafes_patata_naxou120520.pdf

(1) EUVL L 343, 14.12.2012, s. 1.